NARIADENIE KOMISIE (ES) č. 1944/2004
z 10. novembra 2004,
ktorým sa povoľujú prevody medzi množstevnými limitmi textilných a odevných výrobkov pôvodom z Čínskej ľudovej republiky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3030/93 z 12. októbra 1993 o spoločných pravidlách pre dovozy určitých textilných výrobkov z tretích krajín (1), najmä na jeho článok 7,
keďže:
(1)
Článok 5 dohody medzi Európskym hospodárskym spoločenstvom a Čínskou ľudovou republikou o obchode s textilnými výrobkami parafovanej 9. decembra 1988 a schválenej rozhodnutím Rady 90/647/EHS (2), naposledy zmenenej, doplnenej a rozšírenej dohodou vo forme výmeny listov, parafovanou 19. mája 2000 a schválenou rozhodnutím Rady 2000/787/ES (3), stanovuje, že prevody možno uskutočňovať medzi kvótovými rokmi. Tieto ustanovenia o flexibilite boli oznámené Orgánu pre monitorovanie textilu Svetovej obchodnej organizácie po vstupe Číny do tejto organizácie.
(2)
Čínska ľudová republika predložila 2. augusta 2004 žiadosť o prevody množstiev z kvótového roku 2003 do kvótového roku 2004.
(3)
Prevody, o ktoré Čínska ľudová republika žiada, spadajú pod limity ustanovení o flexibilite uvedené v článku 5 dohody medzi Európskym hospodárskym spoločenstvom a Čínskou ľudovou republikou o obchode s textilnými výrobkami parafovanej 9. decembra 1988 a sú tiež uvedené v prílohe VIII stĺpci 9 k nariadeniu (EHS) č. 3030/93.
(4)
Je vhodné vyhovieť žiadosti v rozsahu dostupných množstiev.
(5)
Je žiaduce, aby toto nariadenie nadobudlo účinnosť v nasledujúci deň po jeho uverejnení, aby z neho mali podnikatelia prospech čo najskôr.
(6)
Opatrenia stanovené v tomto nariadení sú v súlade so stanoviskom Výboru pre textil zriadenom ustanovením článku 17 nariadenia (EHS) č. 3030/93,
PRIJALA TOTO NARIADENIE:
Článok 1
Prevody medzi množstevnými limitmi pre textilný tovar pôvodom z Čínskej ľudovej republiky, ktoré sú stanovené dohodou medzi Európskym spoločenstvom a Čínskou ľudovou republikou o obchode s textilnými výrobkami sú povolené pre kvótový rok 2004 v súlade s prílohou tohto nariadenia.
Článok 2
Toto nariadenie nadobúda účinnosť v nasledujúci deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 10. novembra 2004